
Az Edinger- Westphal mag peptiderg sejtjeinek fejlődése a pre- és korai posztnatális időszakban

A centrális projekciójú Edinger-Westphal mag (EWcp) urocortin1-et (UCN1) és
cocain- and amphetamin-regulated transcript peptidet (CART) fejez ki. Sejtjei obligát
peptiderg neuronok: nem rendelkeznek klasszikus, gyors hatású neurotranszmitterrel. E
tulajdonság fejlődési háttere ismeretlen, ezért célkitűzésünk az EWcp neurokémiai
karakterizálása volt a mag fejlődése során. Hogy az EWcp sejtek legmegfelelőbb markerét
meghatározzuk, a Cart és az Ucn1 mRNS illetve peptid megjelenésének idejét és dinamikáját
terveztük leírni az intrauterin és korai posznatális fejlődés során. Mivel nem volt
tapasztalatunk embrionális és korai posztnatális szövetek mRNS és peptid szintű morfológiai
vizsgálatával, meghatároztuk a megfelelő fixálási és metszési módszert, amellyel megfelelő
mRNS és fehérje megőrzöttség érhető el.
A vemhesség 14. és 16. napján egérembrióból valamint 1, 7, 10, 14 és 21 napos
egerekből agyszövetmintákat gyűjtöttünk és többféle fixálási és metszési módszert
teszteltük.A metszeteken az RNS integritást háztartási gének kimutatása útján ellenőriztük
RNAscope in situ hibridizációval, és vizsgáltuk a Cart ill. Ucn1 kifejeződését. A peptideket
indirekt immunfluoreszcens jelöléssel mutattuk ki. A preparátumokat konfokális mikroszkóp
segítségével értékeltük.
Azt találtuk, hogy a paraffinos eljárás felelt meg a legjobban az elvárásainknak morfológiai
szempontból. A Cart mRNS és neuropeptid megjelenése már az 14. embrionális napon
kimutató volt, míg az Ucn1 csak a posztnatális 14 napon jelent meg. Mindkét peptid
expressziója növekedést mutatott a posztnatális életben. A mesodiencephalikus alaplemez
homeobox génjei kifejeződnek a Cart mRNS-t tartalmazó sejtekben.
Meghatároztuk azokat a szövettani módszereket, amelyekkel megfelelő mRNS és fehérje
kimutathatóság érhető el az adott embrionális és korai posztnatális korban. A Cart mRNS ill.
peptid bizonyult megbízhatóbb embrionális markernek a fejlődő EWcp sejtek azonosítására.



